  Туспуктэм: «Удмурт Кенеш» огаезяськонзылэн пресс-службаез Майя Бывальцева 2022-тӥ арын толсурлэн нырысетӥ ӝыныяз Удмуртиын Вань удмуртъёслэн «Удмурт Кенеш» огаезяськонзылэсь азьвыл чакламтэ ӧтчамзэ ортчытозы, нош солэсь азьвыл, 10-тӥ шуркынмонэ, - Пичи кенешлэсь пумиськонзэ. Солэн кулэлыкез, эскероно ужпумъёс сярысь 7-тӥ коньывуонэ огазеяськонлэн исполкомезлэн кенешоназ вераськизы. Валтӥсез ужпум - «Удмурт Кенешлэн» уставаз тупатонъёс пыртон. Огазеяськонлэн тӧроез Татьяна Ишматова пусйиз, туннэ мерлыко огазеяськонъёслэсь ужзэс радъян ласянь федерал катъёсын туж трос воштӥськонъёс луизы, кылсярысь, грантъёсын ужан пумысен но. Со дыре ик мукет кунъёсын кусыпъёсты радъян-возён ласянь куронъёс чурытгес каремын. Вань со вылдӥськонъёс огазеяськонлэн уставаз лыдэ басьтэмын луыны кулэ, нош уставез ӧтчам гинэ юнматыны быгатэ. « Туннэ нуналлы уставмы туж вуж ини, туж тросэз отын уг тупа туала законодательстволы, со герӟаськемын ӧвӧл, соин ик сое кулэ тупатыны, нырысь ик. Кыкетӥез, ку кылдытэмын вал «Удмурт Кенеш», со вал одӥг югдур, одӥг дыр, али воксё мукет дыр. Асьмелы туж чурыт куронъёс пуктыса, огазеяськонмес быдтыны но быгатӥськом, малы ке шуоно уставмы туж бадӟым, туж секыт гожтэмын, валыны но секыт сое, и туж чурыт куронъёс пуктылэмын (огазеяськонлэн - ред.) президентэзлы но, ёрос но кар кивалтӥсьёслы но, кызьы соос ужез ӧръяны кулэ » Татьяна Ишматова, «Удмурт Кенеш» огазеяськонлэн тӧроез Толсурозь каръёсын но ёросъёсын кык ар ужамзылы йылпумъянъёсын конференциос ортчозы, ӧтчаме делегатъёсты быръёзы. Ӧтчамын озьы ик быдэс огазеяськонлэн ужамезлы  йылпумъянъёс лэсьтозы, азьланезлы упумъёс пукьтэм сяна, соосты улонэ пыӵатыны амалъёс, луонлыкъёс шедьтыны тыршозы. Озьы ик «Удмурт Кенешлэн» данъян книгаяз пыртоно муртъёсты, Трокай Борисов нимо премилэсь лауреатсэ пусйыны чаклало. Тодэ вайытом, 2020-тӥ арын толсуре Вань удмуртъёслэн «Удмурт Кенеш» огазеяськонзылэн XIV ӧтчамез ортчиз, ужрадэ 375 делегат пыриськиз.  Тегъёс: УдмуртКенеш удмуртъёс Удмуртия Ижкар  